Նա համամիտ չէ նաեւ այն տեսակետին, որ ՍՍՀՄ-ը փլուզվում էր եւ ուզեինք, թե`ոչ, ստանալու էինք մեր անկախությունը: Հիշեցնում է`հարեւան Ադրբեջանն ու Վրաստանը չստացան այն, ինչ ուզում էին: Հիշեցնում է նաեւ, որ 100 տարի առաջ Օսմանյան կայսրությունն էլ էր փլուզվում, բայց մենք ոչինչ չստացանք դրանից: Մանվել Սարգսյանը հիշեցնում է`բոլոր քայլերին հանգել են բարդ քննարկումների արդյունքում ու ամեն ինչ այդքան պարզ չէր՝ ինչպես հետո ներկայացվեց կամ ընկալվեց: Ասում է`իր բնույթով ղարաբաղյան շարժումն ամենադեմոկրատականն էր`մասսայական հանրահավաքներ եւ ժողովուրդը պարտադրում էր օրվա իշխանություններին ընդունել այն որոշումները, որոնք ժողովուրդն էր ցանկանում. «Մենք որեւէ մեկին չէինք անջատում ժողովրդից: Կարեն Դեմիրճյանը, Մարիուս Յուզբաշյանը եւ մյուսները հայտարարել էին`մենք Հայաստանի չինովնիկներն ենք, մենք էլ խնդիր էինք դրել նրանց առաջ`դե ուրեմն գնացեք եւ լուծեք այն խնդիրները, որոնք ժողովուրդն է դնում»: